Hvad skal du søndag klokken 14? Er du en af dem, der heller ikke kan være to steder på én gang - og er samtidig sportsinteresseret - får du nemlig et problem. En sportslig nordjysk 'Super Sunday' fløjtes nemlig op klokken 14 både på Aalborg Stadion og i Gigantium. I Aalborg Øst er der semifinalebrag mellem Aalborg, der søndag udklasserede Skjern, og Fredericia, men lige præcis samtidig spiller AaB livsvigtigt opgør - på bagkant af en pokalfinale - hjemme mod FCM. Og det huer ikke ligefrem Aalborg Håndbolds direktør, der i øvrigt selv er gammel fodboldspiller. - Det er selvfølgelig brandærgerligt. Jeg havde håbet på, folk kunne se begge dele. Vi må jo følge med fra stadion, og så må vi sende bullettiner den anden vej, lyder det fra direktøren til TV2 Nord. Se interview med Jan Larsen øverst. Han bakkes op i den frustrerende planlægning af sin stjernespiller, Henrik Møllgaard. Med et glimt i øjet siger landsholdsprofilen, at han gerne napper nogle af AaBs fans: - Der er heldigivs også mange, der har lyst til at tage på stadion, og se om de kan redde en svær sæson. Nu er det begyndt at gå AaBs vej, men dem der ikke kan komme på stadion, skal være velkommen herinde. Årsagen til den nordjyske dobbeltbuffet er at GOG vælger først i forhold til spilletidspunkt, fordi de stadig er  med i de europæiske kampe. Håbet om en flytning er dog ikke helt slukket for Jan Larsen, selvom han erkender, det bliver en tæt på umulig opgave. - Nu vil jeg selvfølgelig lige prøve og høre, om det kan lade sig gøre, men det tvivler jeg faktisk på. Desværre, siger Jan Larsen. Sikkert er det dog, at det bliver Fredericia, der ledes af den tidligere landstræner og OL-guldvinder, Gudmundur Gudmundsson, som Aalborg møder i semifinalen. - Frederica har været et af slutspillets store - ikke overraskelser - men højdepunkter. De har spillet hårdt og klogt, lyder analysen fra Henrik Møllgaard, og afslutter med et pitch, til dem der måtte være i tvivl, om det skal være fodbold eller håndbold på lørdag: - Det glæder vi os til. Det bliver et brag.

Referat:
"Umulig opgave," men Jan Larsen vil prøve at flytte semifinalebrag.